Adreses
"Adreses" ir VFS films veidots raidījums par arhitektūru un dzīvesvidi mūsdienu Latvijā, Raidījumu veidoja un vadīja žurnālists, arhitektūras apskatnieks Mārtiņš Ķibilds. Raidījumā tika apskatītas un salīdzinātas šķietami citādas, taču saistītas būves, vienlaikus informāciju par objektiem, to stāstus pasniedzot kodolīgi, koncentrēti un interesanti. Tādējādi "Adreses" bija iemīļots raidījums daudzu iedzīvotāju vidū. Raidījumā "Adreses" tika stāstīts par dažādām celtnēm Latvijā, dažādās valsts vietās — sākot ar savdabīgajiem un unikālajiem koka arhitektūras paraugiem, skaistiem savrupnamiem un modernām villām, līdz Latvijā nozīmīgākajām celtnēm, piemēram, Latvijas Nacionālo bibliotēku, Latvijas Nacionālo Mākslas muzeju, Aglonas baziliku. Mārtiņš Ķibilds intervijā portālam "Pieturpunkti" par ceļu uz raidījuma "Adreses" izveidošanu: "Biju "Instagram" un, tā kā arhitektūra man ir sirdslieta, liku tur diezgan daudz bildītes ar pilsētām un mājām. Nevilšus man vienmēr likās, ka nepietiek tikai ielikt bildīti - jāpastāsta taču par to māju kaut kas vairāk. Sāku zem bildēm rakstīt tādus mini stāstiņus vienas rindkopas garumā. Un tā viens, otrs, trešais, cilvēki sāka mudināt - šo vajag darīt, attīstīt! Tas sākās vienkārši kā hobijs. [...] Un tā es apgāzu arī stereotipu, ka arhitektūra ir kaut kāda ļoti šaura, grūti saprotama nišas industrija, kura cilvēku-parasto neinteresē. Es vienkārši atradu veidu, kā par to izstāstīt citādāk." — M. Ķibilds "Adrešu" pirmajā sērijā, kura ēterā nonāca 2015. gada 3. septembrī, M. Ķibilds un raidījuma komanda devās uz Saldus Mūzikas un mākslas skolu un uz Pārdaugavas Z-Towers. Uz raidījuma sēriju filmēšanu tika aicinātas sabiedrībā zināmas un konkrētā tēmā zinošas personības, piemēram, Dārta Danēviča, Vilis Daudziņš, Andrejs Žagars, Kārlis Kazāks, Dainis Īvāns, Pauls Timrots, Ieva Akurātere u.c.